กรุงไทยผนึกเอกชน ทำบัตรกดเงินสดเกษตรกร
กรุงไทยเห็นโอกาสขยายธุรกิจ-สร้างวินัยในการใช้จ่ายให้กับครัวเรือน ร่วมมือเอกชนทำบัตรกดเงินสดสำหรับเกษตรกร
19 พ.ย. 2558

โดย...ชีวรัตน์ กิจนภาธนพงศ์
ปัญหาหนี้สินเกษตรกรที่รุมเร้าครัวเรือนรากหญ้า ส่วนหนึ่งมาจากรายได้ที่ไม่พอกับการใช้จ่าย ซึ่งต้องยอมรับว่าส่วนหนึ่งมาจากปัญหา การไม่มีความรู้ในเรื่องการเงินทำให้ไม่มีเงินออมเพื่ออนาคต แม้หน่วยงานที่เกี่ยวข้องจะพยายามแนะนำให้ทำบัญชีครัวเรือน
เรื่องนี้ทำให้ธนาคารกรุงไทยเห็นโอกาสที่จะขยายธุรกิจและสร้างวินัยในการใช้จ่ายให้กับครัวเรือน ด้วยการร่วมมือกับเอกชนที่ทำธุรกิจการเกษตรทำบัตรกดเงินสดสำหรับเกษตรกรให้
ทรงพล ชีวะปัญญาโรจน์ รองกรรมการผู้จัดการ ผู้บริหารสายงานบริหารจัดการทางการเงินเพื่อธุรกิจธนาคารกรุงไทย เปิดเผยว่า ธนาคารกรุงไทยร่วมกับกลุ่มบริษัท อุบล ไบโอ เอทานอล เปิดตัวบัตรเงินสด UBE-KTB Money Card ให้กับเกษตรกรที่นำมันสำปะหลังมาขายให้กับโรงงาน โดยเบื้องต้นนำร่องก่อน 3,000 ราย และจะขยายการบริการให้ครบทั้งหมด 1 หมื่นราย ซึ่งจะมีเงินหมุนเวียนประมาณ 3,000 ล้านบาท/ปี ในขณะเดียวกันธนาคารมีนโยบายที่จะขยายการบริการบัตรกดเงินสดไปยังกลุ่มเกษตรกรต่างๆ เช่น ข้าวโพด อ้อย ยางพารา และยูคาลิปตัส เป็นต้น
ทั้งนี้ การให้บริการบัตรกดเงินสดสำหรับเกษตรกร เป็นประโยชน์ด้านการบริหารเงินสดของโรงงาน ลดต้นทุนการขนส่งเงินสด รวมทั้งมีความปลอดภัยจากการถูกปล้นทั้งโรงงาน ลานรับซื้อมัน และเกษตรกรเอง ซึ่งเมื่อขายมันสำปะหลังแล้วโรงงานก็จะโอนเงินให้กับเกษตรกรเข้าบัตรกดเงินสด และมีการส่งข้อความเข้ามือถือ ซึ่งเกษตรกรสามารถที่จะนำบัตรกดเงินสดไปกดเงินได้ที่ตู้เอทีเอ็มได้ทันที โดยเกษตรกรไม่จำเป็นต้องเปิดบัญชีเงินฝากกับธนาคารกรุงไทย อีกทั้งโรงงานจะเป็นผู้จ่ายค่าธรรมเนียมการออกบัตรกดเงินสดให้
ขณะเดียวกัน การจ่ายเงินซื้อขายสินค้าเกษตรผ่านบัตรกดเงินสดเกษตรกรครั้งนี้ถือว่าเป็นครั้งแรก และเป็นการพัฒนาระบบเกษตรของไทย ให้มีฐานข้อมูลด้านการเงินรายได้ (สเตทเมนต์) ของเกษตรกรเอง ซึ่งจะมีการประโยชน์กับเกษตรกรในการเข้าถึงสินเชื่อต่างๆ โดยเฉพาะธนาคารกรุงไทยมีนโยบายที่จะพิจารณาสินเชื่อส่วนบุคคลให้กับเกษตรกรต่อไปในอนาคต รวมถึงการให้สินเชื่อกับกลุ่มที่ทำหน้าที่รวบรวมสินค้าการรายย่อย เพื่อนำมาส่งขายให้กับโรงงานด้วย
นอกจากนี้ ยังเป็นการสร้างวินัยในการใช้เงินให้แก่เกษตรกร หากต้องการใช้เงินจึงจะไปกดเงินมาใช้ จะทำให้สามารถบริหารเงินครัวเรือนได้ดีกว่า
เดชพนต์ เลิศสุวรรณโรจน์ ผู้จัดการใหญ่บริษัท อุบล ไบโอ เอทานอล กล่าวว่า บริษัทได้นำระบบเทคโนโลยีมาใช้บริการจัดการ โดยก่อนหน้านี้ได้ทำบัตรสมาชิกระบบบาร์โค้ด และล่าสุดได้เปลี่ยนเป็นบัตรกดเงินสดแทน โดยมีนโยบายจะให้เกษตรกรที่นำมันสำปะหลังมาขายให้ใช้บัตรกดเงินสดทั้งหมด ทั้งนี้จะเป็นประโยชน์ด้านความปลอดภัยและอำนวยความสะดวกให้กับเกษตรกรเอง ไม่ต้องรอเงินสดหรือสามารถฝากใครมาขายก็ได้ โดยบริษัทจะจะโอนเงินเข้าบัตรกดเงินสดที่ขึ้นทะเบียนไว้ทันที
ในขณะเดียวกัน บริษัทสามารถที่จะทราบข้อมูลของเกษตรกรแต่ละรายว่ามีจำนวนพื้นที่ปลูกมันสำปะหลังกี่ไร่ และมีผลผลิตต่อไร่เท่าไร ในขณะเดียวกันบริษัทก็มีส่วนเข้าไปช่วยเกษตรกรในการเพิ่มประสิทธิภาพการผลิตต่อไร ลดต้นทุนการผลิตเพื่อเพิ่มรายได้ให้กับเกษตรกร
นอกจากนี้ มีแผนที่จะร่วมกับพันธมิตรต่างๆ เพื่อจะต่อยอดให้สามารถนำบัตร UBE-KTB Money Card สามารถไปซื้อสินค้าต่างๆ โดยได้ส่วนลดราคาด้วย หรือสามารถที่จะซื้อปุ๋ย เครื่องมือการเกษตรผ่อน 0% เป็นต้น
แทบจะเรียกได้ว่านี่เป็นโครงการนำร่อง หากประสบความสำเร็จ ธนาคารอาจจะขยายไปยังกลุ่มลูกค้าธุรกิจอื่นที่มีฐานลูกค้าจำนวนมาก เพราะบัตรเงินสดนี้สามารถนำมาใช้ชำระค่าสินค้าและบริการได้โดยไม่ต้องพกเงิน
และนี่นับเป็นอีกหนึ่งนวัตกรรมทางการเงินที่จะนำไปสู่ระบบการชำระเงินโดยไม่ต้องใช้เงินสดในอนาคตอันใกล้